Fem døde etter brann i klesfabrikk i uroen i Chile
Brannmannskaper har funnet fem døde etter at en klesfabrikk ble plyndret søndag under opptøyene i Chile.
Med de siste fem omkomne er antall døde i opptøyene i helga oppe i sju personer. Klesfabrikken i en forstad i Santiago ble plyndret og deretter satt fyr på, ifølge brannmannskapene.
Lørdag omkom to personer i et supermarked i Santiago, der det også ble meldt at folk plyndret og satte fyr på butikker i morgentimene.
Opptøyene startet fredag etter studentledede protester som ble utløst av en økning i prisen på metrobilletter.
President Sebastián Piñera svarte på de voldsomme opptøyene fredag med å innføre en to uker lang unntakstilstand, og soldater patruljerer i Santiagos gater for første gang siden general Augusto Pinochets militærdiktatur tok slutt i 1990.
Den chilenske presidenten uttalte søndag at demokratiet i landet har «plikt til å forsvare seg selv».
Søndag innførte myndighetene for andre kveld på rad portforbud i Santiago. Portforbudet varer fra klokka 19 søndag kveld til sola står opp mandag morgen. Nærmere 10.000 soldater er utplassert i gatene.